UPDATE 13:30 PRIMA REACȚIE: Primarul Cătălin Cherecheș a anunțat că Primăria renunță la finanțarea echipelor de handbal, iar acestea vor fi retrase din grupele Ligii Campionilor. „Întotdeauna există acte normative neclare, care sunt la mâna unui anchetator și care te pun într-o situație vulnerabilă. Decizia pe care o vom lua este să nu mai susținem sportul și să retragem echipele de handbal din Liga Campionilor. S-au ridicat de la sediul Primăriei documente care țin exclusiv de finanțarea acestor entități sportive, toate actele pe care le-a depus clubul de handbal la noi. Anchetatorii au vizat doar cluburile de handbal, băieți și fete”, a declarat Cherecheș la Realitatea TV.

Echipele de handbal HCM Baia Mare și Minaur, reprezentante ale României în grupele Champions League în acest sezon, au intrat în atenția DNA. Procurorii au descins la sediul Primăriei și la sediul clubului pentru percheziții, anunță ziarul local ziarmm.ro. De asemenea, descinderi au loc și la domiciliile mai multor persoane din conducerea clubului! În total sunt vizate 12 locații situate pe raza municipiului Baia Mare.

Conform informațiilor prezentate, anchentatorii cercetează modul în care bugetul clubului, susținut în mare parte de autoritățile locale, a fost prejudiciat cu sume importante. „Conducerea HCM este suspectată de faptul că ar fi încercat acoperirea prejudiciului prin întocmirea de acte false, cu ajutorul cărora să justifice scurgerile de bani din visteria echipei”, mai susține ziarmm.ro.

Comunicatul Oficial al DNA: „Procurori din cadrul Direcției Naționale Anticorupție – Serviciul Teritorial Cluj – Biroul Teritorial Baia Mare efectuează cercetări într-o cauză penală ce vizează săvârșirea unor infracțiuni asimilate infracțiunilor de corupție, comise în perioada 2014-2015. În cursul zilei de 01 octombrie 2015, ca urmare a obținerii autorizărilor legale de la instanța competentă, sunt efectuate percheziții domiciliare în 12 locații situate pe raza municipiului Baia Mare, dintre care una este sediul unei instituții publice, restul reprezentând sediile unor societăți comerciale și domiciliile unor persoane fizice.

În cauză, procurorii beneficiază de sprijin de specialitate din partea Serviciului Român de Informații, Serviciului Județean Anticorupție Maramureș și din partea Inspectoratului Județean de Jandarmi Maramureș”.

Primarul Cherecheș, cercetat!

Persoanele cercetate în acest caz ar fi chiar primarul Cătălin Cherecheș și conducătorii Liviu Bala și Daniel Kotecz.

De menționat faptul că HCM Baia Mare și Minaur funcționează sub aceeași entitate, iar la echipa masculină s-au acumulat deja restanțe mai mari de 2 luni către handbaliști.

Știați că avem o pagină de Facebook dedicată handbalului?